月三十韻
作者：元稹
朝代：唐

paragraphs: 蓂葉標新朔，霜豪引細輝。
白眉驚半隱，虹勢訝全微。
涼魄潭空洞，虛弓雁畏威。
上弦何汲汲，佳色轉依依。
綺幕殘燈斂，妝樓破鏡飛。
玲瓏穿竹樹，岑寂思幈幃。
坐愛規將合，行看望已幾。
絳河冰鑑朗，黃道玉輪巍。
迥照偏瓊砌，餘光借粉闈。
泛池相皎潔，壓桂共芳菲。
的的當歌扇，娟娟透舞衣。
殷勤入懷什，懇款墮雲圻。
素液傳烘盞，鳴琴薦碧徽。
椒房深肅肅，蘭路靄霏霏。
翡翠通簾影，琉璃瑩殿扉。
西園筵玳瑁，東壁射蛜蝛。
老將占天陣，幽人釣石磯。
荷鋤元亮息，回櫂子猷歸。
迢遞同千里，孤高淨九圍。
從星作風雨，配日麗旌旗。
麟鬬寧徒設，蠅聲豈浪譏。
司存委卿士，新拜出郊畿。
今古雖云極，虧盈不易違。
珠胎方夜滿，清露忍朝晞。
漸減姮娥面，徐收楚練機。
卞疑雕璧碎，潘感竟牀稀。
捐篋辭班女，潛波蔽虙妃。
氛埃誰定滅，蟾兔杳難希。
須遣圓明盡，良嗟造化非。
如能付刀尺，別爲創璿璣。